## El Consell prorroga un conveni entre l’IVIA i el Ministeri de Ciència per a fomentar les estades internacionals d’alumnat i personal docent universitari

*** Este acord de col·laboració permet desenrotllar les actuacions que es duen a terme en el marc del Pla estatal de promoció del talent i la seua ocupabilitat en I+D+i**

El Consell ha prorrogat el conveni de col·laboració entre l’Institut Valencià d’Investigacions Agràries (IVIA) i el Ministeri de Ciència, Innovació i Universitats per a la gestió de les ajudes en els àmbits de formació i mobilitat d’alumnat i personal docent universitari del Pla estatal de promoció del talent i la seua ocupabilitat en I+D+i.

La pròrroga d’este conveni, que s’estendrà fins a 2027, té com a objecte continuar amb la línia de col·laboració, ja iniciada, per a aconseguir una millor gestió de les subvencions d’este programa, que s’emmarca en el Pla estatal d’investigació científica i tècnica i d’innovació 2017-2020.

Amb estes accions es promou la formació del professorat universitari en programes de doctorat i es fomenta la mobilitat de professorat i personal investigador espanyol en centres estrangers, així com les estades de professorat i personal investigador d’altres països en centres espanyols en totes les àrees del coneixement científic que promoguen la millora de la qualitat del sistema espanyol d’educació superior.

A més, també es busca afavorir la mobilitat de professorat i alumnat en ensenyances de postgrau i desenrotllar actuacions que promoguen la internacionalització de la formació i l’atracció d’estudiants d’altres països.

Fecha: 23/12/2024